Cherepin: Remban
Tusun Kedua Semengat Ditabanka Antu Orang balat kesal meda utai baka nya. Gamal apai Satik enggau apai Beragai ke selama tu pama enti muchauka orang ke sakit ngenyit tak berupai runggu. Pama utai enti enda ulih laban seduai iya ku ati orang. Maya nya manuk udah majak mengkukuk besaut-saut madahka hari deka siang. Mayuh bala lalu nyurutka diri belabuh mulaika diri ngagai alai bilik diri mai ati ti agi irau. Kami dua ini pan enggau orang pulai mai ati ti agi meranggang. Nyelai utai ti nyadi nya. “Tusah baka nya” ku ini. “Lapa dih ini?” ku aku nanya, enda nemu utai ku iya. “Indai Mulok. Semengat iya nadai begulai enggau iya agi. Udah ditabanka antu,” ku ini. Ninga ini nyebut antu, aku enggai agi nampung. Aku gelesi. Utai tu nyadi urung taun 1953 menya, maya aku ba sekula baruh, ba Primari 3. Pengidup kami serumah maya nya kelia agi balat tinggal pemansang. Pengidup enda likun. Menua tu dipekunsika enggau mayuh macham antu ti ngachau mensia. Keba orang tuai nadai ngetu ngelalau bala nembiak enda tau manchal tauka bejaku sebarang laban “antu berumah di baruh dagu”. Belianka Semengat Indai Mulok Lebuh hari udah siang, berita ari setak madahka indai Mulok bedau sedar. Ku ini orang udah ngambi manang awakka indai Mulok dipelianka. Maya nya kelia orang suah amat belian. Orang nadai belandikka kelinik. Apin ditemu sida iya kelinik. Semua penyakit ketegal dikachau antu, laban burung tauka mimpi. Taja pia, nadai udah nyadi orang remban enda nemu orang baka indai Mulok kesekali tu. Sehari nya orang kemayuh agi diau. Sida enda nyamai asai; nadai mindah jauh. Gaya utai di rumah panjai tak bisi penangi. Apai indai enggau aki ini begerah enda ngasuh uchu anak bemain jauh ari rumah. Urung pukul 4.00 lemai, orang madahka manang udah datai. Kami serumah bisi manang dua iku; manang aki Jaba enggau manang aki Ulat tang seduai iya nyangka enda sanggup belianka orang ngenyelai nya penyakit. Orang udah madahka manang ari Sungai Rusa, sebuah rumah panjai enda jauh ari rumah kami. Manang dua iku nya ku ini udah chukup sidi. Orang ari jauh enggau semak suah napatka seduai ngambi belian. Siku nya benama Manang Dagang lalu siku nya jarang disebut orang nama tang suah disebut orang apai Stana. Manang Dagang enggau manang Stana Orang mayuh udah begelumu ba bilik enggau ruai sida indai Mulok; orang lelaki di ruai, lalu orang indu di bilik. Sekeda orang tuai benung kiruh nirika pagar api ba tengah-tengah ruai. Sigi udat udah didudukka ba tengah ruai. Diujakka ba dalam udat nya sebatang sangkuh, mata iya ke baruh lalu genteran iya ke atas lalu ditanchang ba sengkar buluh di atas. Diujakka ngembar genteran sangkuh nya selambar daun pisang, pun pelepah iya diujakka di dalam udat, Di dalam udat nya udah bisi diirika orang ai enggau sigi batu perunsut. Diduduk ngembar udat nya dua iti lupung manang. Pasal ai enggau batu perunsut ti nadai dipeda nya udah diterangka ini lebuh bisi belian dulu ari nya, nyadi ke sekali tu aku nadai meda ai nya laban nya di dalam udat. Di tanju seraban orang benung nirika tiang pancha. Tiga batang payan idup besai ari betis orang besai tuai udah didirika beserekang kaki baka pun ringgung lalu betemu ujung. Di entara dua batang payan nya bisi udah ditanchangka tali ayun tauka tali wa ti dtanchang ba sengkar. Tali nya deka dikena manang betayun lebuh belian. Urung tumbuh nyang manang lalu belabuh belian. Keterubah iya seduai iya betunda udi bejalai ngelingi pagar api, udah nya lalu nuju tali wa. Kedua-dua manang bedimbam enggau pua kumbu lalu bela nangkin sebilah duku badi. Seduai iya sama bisi mai dua papung besi pandak mesai tunjuk indu jari. Nyelepak nyawa pelian, bisi didinga papung besi nya dipangkung seduai iya. Nyau setik-setik mantik sereta berenaing munyi besi nya. Bulu nyau nyerenggat tumbuh ninga nya. Jam nya manang udah belabuh nebah nyawa besaut-saut. Nyau lepung-lepung munyi nyawa kedua-dua manang mechahka maya sunyi lemai nya. Panjai pelian nya. Hari pan nyau udah malam. Tenggau lampu gis ngenerangka endur manang ti betayun. Ayuk seduai iya nyau panjai sereta uram-uram. Oleh Jantan Umbat 
See author's posts
